Francia gyártású vasfüggönyoszlopok a Ság-hegyen

Hihetetlen, de nagyon úgy tűnik igaz: egy kapitalista francia cég gyártotta le a kommunista Magyar Népköztársaság embertelen vasfüggöny faoszlopainak egy részét 1966-ban. Az is kiderült, hogy az oszlopokat úgy impregnálták, hogy akár 100 évig is megőrizzék állagukat. A valóban szenzációs felfedezés napjainkban esett meg a Ság hegyen.
Nemrég a családi szálon körmendi kötődésű Kósa Csaba írót, a híres ornitológus Molnár Lajos dédunokáját látták vendégül író-olvasó találkozón Celldömölkön. Az esti esemény előtt az író és baráti társasága araszolt a csodálatos hegyre, Varga Gábor nyugdíjas vendégeként. Ragyogó időben, a piruló cseresznyefa alatt elköltött kiváló vadpörkölt és az utánozhatatlan aromájú, fanyar sági bor ízlelése után felkerekedett a csapat, hogy emlékezzen a legendás Dala József helytörténészére, a tanúhegy egykori szellemi urára. A már korábbanbkialakult rituálé szerint elébb bort locsoltak a földre, majd rövid harangozás jött és hozzá némi ejtőzés a kora nyárban. Aztán a vendéglátó szőlője felé vették az irányt, nem sejtve, hogy egy szenzációs felfedezés alanyai lesznek...

Történt, hogy a négy férfiú gusztálta a szépen kordonban tartott szőlőt, mígnem e sorok írójának, mint a társaság egyik tagjának, feltűnt: a szőlőt befűző oszlopok módfelett különösek. Amint megpillantottam a még kopottnak sem mondható oszlopokat, szaknyelven párnafákat, azonnal feltűnt: szögnyomok tarkítják. Azonnal beugrott, hogy Goják Sándor felsőcsatári Vasfüggönymúzeumában láttam hasonlót. Mivel gyakran megfordulok az Európa-szerte párját ritkító múzeumban, jól tudom, hogyan is néz ki egy SZ-100-as telepítésű műszaki zár, illetve annak oszlopai. A sági szőlőben látottak kísérteties hasonlóságot mutattak a régi vasfüggöny kellékekkel. Így azonnal megkérdeztem a tulajdonost: mikor és hogyan kerültek a tulajdonába? A válasz elképesztett.

Varga Gábor, aki ismert vállalkozó a városban, elmondta: a rendszerváltás után nem sokkal egy ismerőse révén Csepregről szállították a hegyre a rakományt, jutányos áron. Akkoriban valóban olcsón lehetett mind dróthoz, mind beton és faoszlopokhoz jutni, de azért kellett némi protekció.

Tény, hogy a szállítmány rendben megérkezett és azóta is szolgál. Az igazi meglepetés azonban ezután jött.

- Amikor elhoztam az oszlopokat, akkor a határőr tiszt, későbbi tábornok, aki az egészet intézte, elmondta: 1966-ban gyártották le, Franciaországban az oszlopokat. Azért az akkor katonailag is ellenségnek számító nyugaton rendelte meg a párnafákat a magyar állam, mert a KGST-ben egyszerűen nem volt olyan technológia, amely évtizedekre képes lett volna tartósítani, impregnálni a fát. Az ügylet persze szupertitkos volt és az is biztos, hogy a szovjetek tudta és jóváhagyása nélkül nem üthették volna nyélbe. A tiszt azt is elmondta, hogy talán nem is tudták a franciák, mihez kell a több ezer oszlop (a csaknem 300 kilométeres nyugati határszakaszon megközelítőleg 80 ezer oszlop állt – a szerk. megj.). Egy biztos, kiváló munkát végeztek a gyártók, mert lassan 50 évesek ezek a tárgyak, de még legalább ennyit kibírnak - hallottuk. Ezek után érthető izgalommal szemléltük meg az oszlopokat, számos fotót is készítve. Ma is jól látni a drótrögzítéseket éppen úgy, mint a műszaki zárhoz szükséges elemek nyomait.

A fa tényleg remek állapotban van, s az is nagyon valószínű, hogy ilyet a gyatra minőséget produkáló szocialista ipar nem volt képes tömegével gyártani. A pénznek nincs szaga, jut az ember eszébe. Anno éppen a nyugati sajtó ostorozta a vasfüggönyt elemi erővel és jogosan. Elsősorban a keletnémet, NDK-s határon haltak meg tucatjával a szabad világba menekülők a határőrök golyóitól.

Megkérdeztem a téma szakértőjét, Goják Sándort: lehetséges, hogy a Ság hegyen igazi kuriózumra bukkantunk?

- A fotók alapján ezek tényleg határvédelmi létesítmények, köznyelven betonoszlopok, szakszóval párnafák. Méghozzá meglepően jó állapotban a felszíni sérülések, pontosabban behatások ellenére. Igen, valóban rendelhettek nyugatról ilyen eszközöket, akár a Szovjetunió bólintásával, vagy különutas export révén.

Mindenképpen szenzáció ez a felfedezés, mivel az egész vasfüggönyös történelmet átírja. Valószínű, hogy a költségek faragása okán dönthettek a hosszabb élettartamú tárgyak mellett - mondta el a szakember. Aki szerint ez a történet messze túlmutathat önmagán.

- Ha ez így van, ha tényleg franciák szállították le a vasfüggöny elemeit, akkor más eszközök is bekerülhettek Nyugatról. A nagy kérdés: tudták, tudhatták, hogy mint a szabadság bajnokai, mihez adják a nevüket? Hogy mit és hova exportálnak? Ebben rejlik a fellelt sághegyi oszlopok igazi jelentősége - fűzte hozzá Goják Sándor.

A riport készítése közben arról tájékoztatott Varga Gábor, hogy egy oszlopot a Goják Sándor vezette Vasfüggönymúzeumnak ajándékozott, a leszállítás már meg is történt. Az is kiderült, hogy minden bizonnyal a drótot is a franciák szállították az SZ-100-ashoz, vagyis a szovjetek a rendszer licencét adták, a gyártás az egyes országokra várt. Goják úr elmondta, hogy az oszlopok betonrészébe erős acélszálakat húztak, így azok nem porladnak. Párnafaként fenyőt használtak, amit legalább egy hónapon át egy, a fáradtolajhoz hasonló lében pácoltak.

A múzeumban már látható Varga Gábor adománya.

Kozma Gábor
